Henriette Kjær (KF), 2002-04-10:
Jeg vil gerne sige tak for den overordnede positive støtte, der har været til lovforslaget.
Man kan jo altid diskutere, som Kristeligt Folkepartis ordfører også sluttede af med at sige, om vi kan gøre det endnu bedre, men jeg synes altså, at forslaget er et utrolig vigtigt skridt på vejen, og jeg er lidt ked af den diskussion.
Men vi ved jo godt alle sammen, at årsagen til, at vi ikke kan det, simpelt hen er et økonomisk spørgsmål, for vi har jo alle hjerterne på rette sted og ville ønske, at der var flere penge til mange gode forbedringer.
Men vi må prioritere, og jeg synes, at det er en god og fornuftig prioritering, vi har foretaget med dette lovforslag.
Jeg vil gerne sige tak til den socialdemokratiske ordfører, der tog spørgsmålet om revision op.
Det er fuldstændig rigtigt tolket, at jeg har valgt at tage revisionsbestemmelsen ud, fordi jeg synes, at nu skal der ikke være tvivl om, at det er en permanent ordning, og så kan man selvfølgelig altid tage loven op, hvornår man måtte ønske det.
Det tror jeg ikke at der vil være nogen uenighed om, og jeg vil i hvert fald gerne give det løfte her, at hvis man ønsker det, kan vi altid diskutere loven igen, hvis man synes, der er uhensigtsmæssigheder, vi bør diskutere.
Jeg vil også godt være med til at undersøge Århustallene, få en vurdering af de erfaringer, man har gjort her, og lave nogle nye økonomiske beregninger for at se, om det stadig er de 1,4 mia. kr., som er de tal vi har haft tidligere, man har givet udtryk for.
Selvfølgelig skal vi hele tiden følge udviklingen, og vi skal se på de spændende ting, de har foretaget sig i Århus.
Tak til Dansk Folkeparti for støtten.
Det er jo en del af finanslovaftalen, og vi er i regeringen meget glade for, at det kunne lade sig gøre.
Nu håber vi så bare, at det hurtigst muligt kan komme de mennesker til gavn, som bliver omfattet af ordningen.
Men Enhedslisten har jo også været aktiv tidligere, og som jeg sagde, har vi jo alle herinde altid ønsket en udvidelse.
Men det har jo været et økonomisk spørgsmål, og nogle har følt sig mere forpligtet på økonomien end andre.
Nu er økonomien på plads, det synes jeg bare vi skal være glade over, og jeg tror sådan set også, at den almindelige befolkning opfatter de forslag, der kommer fra Folketinget, som Folketingets forslag - som noget, Folketinget har vedtaget, og ikke som et bestemt partis fingeraftryk.
Det er en øvelse, jeg synes, vi skal gøre mere ud af og se, hvordan det overhovedet kan lade sig gøre, men selvfølgelig stadig med den klausul, at pengene også skal være der.
Også tak til Enhedslisten, der støtter forslaget og gerne vil udvide den med penge fra Nordsøolien og de multinationale selskaber.
Der blev også spurgt om en undersøgelse af ordningen, og det er vi i gang med.
Vi er i gang med at foretage en evaluering af hele servicelovens handicapkompenserende ydelser, som dette her er en del af.
Resultatet forventer vi at få om kort tid, og jeg er selvfølgelig indstillet på at orientere Socialudvalget, så det skulle være på plads.
Jeg vil også sige tak til fru Tove Videbæk, også for det bidrag, som nu er en del af lovforslaget.
Det blev fremsat den 11. januar, og det gik på, at ældre over 67 år selvfølgelig skulle have lov til at fortsætte med frit at vælge hjemmehjælper.
En gang imellem der er der nogle ting, hvor man ikke kan se skoven for bare træer, så det var jo godt, at Kristeligt Folkeparti gjorde regeringen opmærksom på det, og at vi fik det ændret.
I øvrigt også tak for støtten
til resten af lovforslaget.